Rozsudok Súdneho dvora (piata komora) z 18. novembra 2020 – Európska komisia/Spolková republika Nemecko
(vec C-371/19)1
(Nesplnenie povinnosti členským štátom – Dane – Daň z pridanej hodnoty (DPH) – Smernica 2006/112/ES – Článok 170 a článok 171 ods. 1 – Vrátenie DPH zdaniteľným osobám, ktoré nie sú usadené v členskom štáte, v ktorom nakupujú tovar a služby alebo do ktorého dovážajú tovar podliehajúci DPH, ale ktoré sú usadené v inom členskom štáte – Smernica 2008/9/ES – Podrobné pravidlá pre vrátenie DPH – Články 9 a 10 – Článok 15 ods. 1 – Článok 20 – Neexistencia kópie faktúry alebo dovozného dokladu – Systematické zamietanie neúplných žiadostí o vrátenie dane – Odmietnutie požiadať zdaniteľnú osobu, aby doplnila svoju žiadosť po uplynutí lehoty stanovenej na podanie žiadosti – Zásada daňovej neutrality – Zásada proporcionality – Prípustnosť)
Jazyk konania: nemčina
Účastníci konania
Žalobkyňa: Európska komisia (v zastúpení: J. Jokubauskaitė a R. Pethke, splnomocnení zástupcovia)
Žalovaná: Spolková republika Nemecko (v zastúpení: S. Eisenberg a J. Möller, splnomocnení zástupcovia)
Výrok rozsudku
Spolková republika Nemecko si tým, že zamietla žiadosti o vrátenie dane z pridanej hodnoty (DPH) podané pred 30. septembrom kalendárneho roka, ktorý nasleduje po období vrátenia dane, ale ku ktorým nie sú pripojené kópie faktúr alebo dovozných dokladov vyžadované právnymi predpismi členského štátu vrátenia dane podľa článku 10 smernice Rady 2008/9/ES z 12. februára 2008, ktorou sa ustanovujú podrobné pravidlá pre vrátenie dane z pridanej hodnoty ustanovené v smernici 2006/112/ES zdaniteľným osobám, ktoré nie sú usadené v členskom štáte vrátenia dane, ale ktoré sú usadené v inom členskom štáte, bez toho, aby predtým vyzvala žiadateľov na doplnenie svojich žiadostí predložením, v prípade potreby po tomto dátume, týchto kópií, alebo na poskytnutie vhodných informácií umožňujúcich vybavenie uvedených žiadostí, nesplnila v dôsledku porušenia zásady neutrality DPH, ako aj potrebného účinku práva na vrátenie DPH zdaniteľných osôb, ktoré nie sú usadené na území členského štátu vrátenia dane, svoje povinnosti podľa článkov 170 a 171 smernice Rady 2006/112/ES z 28. novembra 2006 o spoločnom systéme dane z pridanej hodnoty, zmenenej smernicou Rady 2008/8/ES z 12. februára 2008, ako aj článku 5 smernice 2008/9.
Vo zvyšnej časti sa žaloba zamieta.
Spolková republika Nemecko znáša svoje vlastné trovy konania a je povinná nahradiť dve tretiny trov konania Európskej komisie.
Európska komisia znáša jednu tretinu svojich trov konania.
____________
1 Ú. v. EÚ C 213, 24.6.2019.